代悲白頭吟
作者：劉希夷
朝代：唐

paragraphs: 洛陽城東桃李花，飛來飛去落誰家。
洛陽女兒好顏色，坐見落花長歎息。
今年花落顏色改，明年花開復誰在。
已見松柏摧爲薪，更闻桑田變成海。
古人無復洛城東，今人還對落花風。
年年歲歲花相似，歲歲年年人不同。
寄言全盛紅顏子，應憐半死白頭翁。
此翁白頭真可憐，伊昔紅顏美少年。
公子王孫芳樹下，清歌妙舞落花前。
光祿池臺開錦繡，將軍樓閣畫神仙。
一朝臥病無相識，三春行樂在誰邊。
宛轉蛾眉能幾時，須臾鶴髪亂如絲。
但看古來歌舞地，惟有黃昏鳥雀悲。